የብሔራዊ መታወቂያ ዝግጅት ወደ ተግባር መግባት እንዳለበት ተጠቆመ
የህዝብ ተወካዮች ምክር ቤት የውጭ ግንኙነትና የሰላም ጉዳዮች ቋሚ ኮሚቴ የሰላም ሚኒስቴርንና ተጠሪ ተቋማትን የ2013 በጀት አመት ዕቅድና የአንደኛ ሩብ አመት አፈጻጸም በገመገመበት ወቅት የብሔራዊ መታወቂያ ዝግጅት ወደ ተግባር መግባት እንዳለበት ተጠቁሟል፡፡የሰላም ንዑስ ኮሚቴ ሰብሳቢ ወ/ሮ ብርቱካን ሰብስቤ የብሔራዊ መታወቂያ ዝግጅትን በተመለከተ ከሂደት ባለፈ ወደ ተጨባጭ ተግባር አለመግባቱን ገልጸው፣ በሀገራዊ የጋራ ታሪክ፣ ትርክትና መገለጫዎቹ እንዲሁም በህገ መንግስቱ መሰረታዊ መርሆች ላይ ብሄራዊ መግባባት ለመጀመር እና አለመግባባቶች ግጭት አልባ በሆነ ግንኙነት እንዲፈቱ መከላከል የሚያስችል ስትራቴጂክ ሰነድ መዘጋጀቱን በጥንካሬ ጎን አንስተዋል፡፡ሁሉንም ባለድርሻ አካላት በማሳተፍ ሕገ-ወጥ የጦር መሳሪያ ዝውውርን ለመቆጣጠርና ለመከታተል የሚያስችል የሶፍትዌር ቴክኖሎጂ በሚኒስቴሩ እና በፌዴራል ፖሊስ ኮሚሽን መሪነት ስራ መጀመሩም በጥንካሬ ተነስቷል፡፡የ2012 ዓ.ም በጀት አመት የኦዲት ግኝትን በተመለከተ በፌዴራል ዋና ኦዲተር መስሪያ ቤት በኩል እንዲስተካከሉ የተባሉ የኦዲት ግኝቶች ላይ የተወሰደው እርምጃ ዝርዝር ሪፖርት አለመቅረቡን ሰብሳቢዋ በውስንነት ጠቅሰዋል፡፡ብሔራዊ መግባባትን አስመልክቶ በሩብ አመቱ የተፈጸመው ከታቀደው 42 በመቶ ብቻ መሆኑንም ወ/ሮ ብርቱካን በጉድለት አንስተዋል፡፡የሰላም ሚኒስትር ወ/ሮ ሙፈሪሃት ካሚል በበኩላቸው፣ የብሔራዊ መታወቂያ የሙከራ ትግበራ መደረጉን አንስተው፣ እስካሁን ያሉ እንቅስቃሴዎች ለ30 ሚሊየን ዜጎች መታወቂያ ማተም የሚያስችሉ መሆናቸውን አብራርተዋል፡፡ሕገ-ወጥ የጦር መሳሪያ ዝውውርን ለመቆጣጠር የወጣውን አዋጅ መሰረት በማድረግ ደንብና መመሪያ መዘጋጀቱን የገለጹት ወ/ሮ ሙፈሪሃት፣ ሁሉም መሳሪያዎች የመንግስትን ጨምሮ መመዝገብና በስርአት መመራት እንዳለባቸው አመልክተዋል፡፡አዲስ አበባን ጨምሮ በተለያዩ ክልሎች ከ700 በላይ በወንጀል ተጠርጣሪዎች ከ500 በላይ የነፍስ ወከፍና የቡድን መሳሪያዎች እንዲሁም ከ14 ሺህ በላይ ጥይቶች መያዛቸውን የፌዴራል ፖሊስ ኮሚሽን ምክትል ኮሚሽነር ጀኔራል አቶ መላኩ ፋንታ መግለፃቸውን ከምክር ቤቱ ያገኘነው መረጃ ያመለክታል፡፡